PÖYTÄKIRJA

Ranskan talon osakkaiden vuosittaisesta kokouksesta 6.2.2009 Ylä-Anttiloilla

Läsnä: Pirkko Aho, Harri Luukkanen, Anneli Ollus, Martin Ollus, Sari Sahlberg, Leena Ylä-Anttila ja Pekka Ylä-Anttila. Lisäksi viestejä kokoukselle olivat jättäneet Bert Bjarland, Outi Berghäll ja Bror Salmelin. 

1.	Isäntä Harri Luukkanen avasi kokouksen. 

2.	Valittiin Pekka Ylä-Anttila kokouksen puheenjohtajaksi ja samalla pöytäkirjan pitäjäksi.

3.	Esityslistaksi hyväksyttiin vakioasialista

4.	Isännän katsaus. Isäntä esitteli varaustilanteen ja katsauksen yhteisiin varauskäytäntöihin, joita vuosi sitten tarkennettiin. Todettiin, että varauskäytäntö on nyt toimiva, mutta sitä voidaan muuttaa tarpeen mukaan. Todettiin yöpymisvuorokausien (ja käyttömaksujen) alentuneen kolmen viime vuoden aikana (ks. Bertin sähköposti ja Martinin talousraportti). Varauksia myös tälle vuodelle on toistaiseksi melko vähän, joten toivottiin osakkaiden markkinoivan taloa ystävilleen ja tuttavilleen. 

5.	Rahastonhoitajan katsaus. Martin esitteli taloudellisen tilanteen ja viime vuoden tilit. Vähentyneistä käyntikerroista huolimatta tilanne on tyydyttävä. Käytön lisääminen on kuitenkin suotavaa, jotta käyntimaksut voidaan pitää ennallaan ja tehdä tarvittavia pieniä hankintoja ja korjauksia. Lainanottoa ei ainakaan tässä vaiheessa pidetty tarpeellisena. Kokous esitti suuret kiitokset Martinille talousasioiden hoitamisesta ja selkeistä raporteista. 

6.	Talon käyttöä koskevat periaatteet. Todettiin, että nykyiset (viime vuonna sovitut) periaatteet ovat toimineet hyvin. Ns. omaisviikkojen varauksissa sovittiin noudatettavan vierailijoita koskevia sääntöjä.  Sari valtuutettiin tekemään ao. kohtaan lisäys: ”Tällöin talon varaukset tehdään vierailijoita koskevien sääntöjen mukaisesti”. Isäntä lähettää vielä uusitut säännöt kaikille tiedoksi. 

7.	Talon käyttöön liittyvät ajankohtaisasiat, remontit, hankinnat jne. Kirjattiin Outin kokoukselle toimittama toivomus pyykinpesukoneen hankkimisesta. Todettiin, että ennen koneen mahdollista hankintaa on selvitettävä voidaanko talon vesijohtoverkkoon kytkeä pesukone (onko esim. vedenpaine riittävä). Lisäksi olisi löydettävä paikka, joka on kyllin turvallinen mahdollisten vesivahinkojen varalta. Yksi mahdollinen paikka on ulko-oven viereinen varastohuone. 

Seuraavat kävijät voivat leikata appelsiinipuun harkintansa mukaan. 

Pysyvällä remonttilistalla ovat julkisivut ja patio. Todettiin, että talolla vieraileva osakas voi sopia pation rakentamisesta ilman erillisen tarjouspyynnön tekemistä, jos onnistuu löytämään tekijän. Kustannukset jäänevät kohtuullisen pieniksi. Julkisivuremontista voi edelleen yrittää pyytää tarjouksia, jos halukkaita tarjouksen tekijöitä ja remontoijia saa tavoitetuksi. 

8.	Isännän ja rahastonhoitajan valinta. Valittiin edelleen isännäksi Harri ja rahastonhoitajaksi Martin. Kiitettiin molempia tehtävien hyvästä hoitamisesta. Todettiin, että aiemmin sovitun mukaisesti tilinkäyttöoikeus – joka edelleen on Martinin lisäksi Jokella – siirretään Sarille, kunhan Jokke on palannut Suomeen. 

9.	Muut asiat. Bert on pitänyt talon kotisivut ajan tasalla, mistä kokous halusi välittää suuret kiitokset. Sivut ovat hyödyllisiä ja informatiivisia ja toivottiin että kävijät laativat käyttöraportteja ja muutakin materiaalia sivuille lisättäväksi. Harrin kertoman mukaan talon vieraskirjassa on (sähkömiehen laatima?) kaavio sulakkeista ja ohjeet mitä sähkölaitteita voi yhtäaikaisesti käyttää. Talolla vieraileva voisi välittää näistä ohjeista kopion Bertille kotisivuille lisättäväksi.

Talo-osuuksien siirtäminen on tulossa ajankohtaiseksi (siirto lapsille, mahdollinen myynti). Siirto olisi huomattavasti yksinkertaisempaa, jos talon omistaisi Suomeen rekisteröity osakeyhtiö. Päätettiin selvittää, millä tavoin nykyinen omistusmuoto voitaisiin muuttaa osakeyhtiöksi siten, että osakkaiden asema säilyisi entisellään ja nykyinen osakassopimus muutettaisiin jokseenkin nykymuodossa osakeyhtiön yhtiöjärjestykseksi. Tähän tarvitaan juristin apua. Pekka lupasi selvittää asiaa, mutta apua toivotaan kaikilta osakkailta. Käytännössä asian hoitamiseen tarvittaisiin ilmeisesti ranskantaitoinen ja Ranskan oikeuskäytäntöä ainakin jonkin verran tunteva juristi. 

Pekka Ylä-Anttila